Trine Bramsen (S), 2013-02-19:
Hvis vi i Danmark skal holde fast i vores position som digital frontløber, kræver det, at vi konstant udvikler vores digitale infrastruktur.
Alt for mange danskere og danske virksomheder har i dag ikke ordentlig internetforbindelse.
En moderne og digital infrastruktur er en forudsætning for, at Danmark kan stå stærkt i den globale konkurrence om arbejdspladser.
Det gælder for de store internationale virksomheders hovedkontorer i København og i Aarhus, og det gælder i høj grad også for de små og mellemstore virksomheder i Danmarks tyndtbefolkede områder.
Som it-ordfører bliver man meget ofte kontaktet af borgere og virksomheder, der oplever dårlig digital infrastruktur som et stort problem i hverdagen.
En af de virksomheder ligger omkring ved Mols og er førende i arbejdet med miljøløsninger.
Derfor giver det rigtig god mening, at virksomheden ikke ligger midt inde i en storby.
Men selv i arbejdet med miljøløsninger er det afgørende, at der er adgang til stabilt og hurtigt internet, ellers er det ganske enkelt ikke muligt at sende store datamængder til kunder og til samarbejdspartnere.
Men en ordentlig internetforbindelse kan firmaet kigge meget langt efter, og det truer dets eksistens.
Derfor glæder det mig, at Dansk Folkeparti siden valget er blevet så aktiv i kampen for at skaffe hurtigere internet til danskerne, og jeg vil også gerne kvittere for det rigtig gode samarbejde, vi har i kredsen af it- og teleordførere i Folketinget.
Jeg kan dog ikke lade være med helt diskret at bemærke, at det gik noget trægt med at få udrullet hurtigt internet til Danmarks tyndtbefolkede områder de seneste 10 år, hvor VKO sad på magten.
Det kunne have set anderledes ud i dag, hvis iveren for at skabe bedre internet havde været den samme, som den er nu, men fordi det politiske fokus på bedre internet har været sparsomt gennem de seneste 10 år, er virkeligheden i dag, at mange danskere ikke kan få en hurtig internetforbindelse.
Det gælder meget store områder på Sydsjælland, Falster, Vestsjælland, Bornholm, Lolland, Mols og store dele af Fyn, men også i resten af landet er der kæmpestore huller.
Som Dansk Folkeparti påpeger, er Danmark blevet overhalet indenom på OECD's rangliste over adgangen til fiberforbindelser, og ja, havde den tidligere regering været helhjertet i indsatsen for at sikre alle danskere hurtigt internet, stod vi ikke her i dag.
Heldigvis er alle Folketingets partier enige om målet for dansk internet: Alle virksomheder og husstande skal have adgang til bredbåndshastigheder på 100 Mb/s i 2020.
Hurtigt internet til danskerne kommer i hvert fald ikke af sig selv, det er helt sikkert.
Hvis det gjorde, ville de titusindvis af danske familier og virksomheder, som oplever dårlig dækning som en hindring i deres dagligdag, ikke stå der, hvor de er i dag.
Socialdemokraterne mener, at hvis man som internetudbyder ønsker at sælge internet til danskerne, er man med til at løfte en samfundsopgave, og det forpligter.
Vi Socialdemokrater sidder ikke på hænderne, mens Danmark langsomt opdeles i et digitalt A- og B-hold.
For at sætte gang i udviklingen kræver det langsigtede politiske visioner.
Her har vi politikere et ansvar for at sikre ordentlige rammevilkår for udbud af internet, men det er også centralt, at udbyderne viser samfundsansvar og bidrager til at sikre og udvikle god digital infrastruktur i hele Danmark.
Til det formål finder vi ikke Dansk Folkepartis forslag om en 1-årig fradragsordning tilstrækkeligt.
En midlertidig fradragsordning i skattelovgivningen mener vi ikke er det rette redskab til at fremme internetudbydernes samfundsansvar og til at sikre stabil internetdækning i hele Danmark.
Man kunne fristes til at sige: tværtimod.
Samtidig er Dansk Folkepartis forslag ufinansieret.
De indtægter fra auktionen over frekvenserne i 800-MHz-området, som Dansk Folkeparti foreslår skal betale for ordningen, bidrager til at finansiere øvrige offentlige udgifter. Så derfor må jeg spørge Dansk Folkeparti, om de rent faktisk med dette forslag er villige til at spare på øvrige offentlige udgifter til sygehuse, ældre eller børn for at etablere en midlertidig fradragsordning, der skal løse en udfordring, som internetudbyderne egentlig burde påtage sig ansvaret for og vise samfundsansvar ved.
Sammen med Dansk Folkepartis ønske om at sikre ordentligt internet til danskerne i hele Danmark er det sympatisk, for der er ikke ordentlig internetforbindelse i dag, men en ufinansieret, midlertidig fradragsordning ser vi ikke som den lige vej til at indfri det mål.
Vi håber dog, at Dansk Folkeparti vil være med til at finde andre løsninger på det store problem, men det skal være løsninger, der ikke laves på bekostning af kernevelfærd.
Socialdemokraterne kan med de ord ikke støtte forslaget.